**Neformaliojo vaikų švietimo teikėjų,**

**įgyvendinančių NVŠ programas finansuojamas tikslinėmis valstybės lėšomis, ĮŽVALGOS dėl administravimo tobulinimo**

**Švietimo ir mokslo ministerijai**

* **Programos paraiškos forma turėtų būti vieninga visose savivaldybėse** (be galimybės kiekvienai savivaldybei tvirtintis skirtingas). Teikėjai, kurie programas įgyvendina keliose savivaldybėse, sugaištų mažiau laiko, būtų daugiau stabilumo. Savivaldybių komisijos, kurios vertina paraiškas, jei kiltų klausimų dėl programos, galėtų paprašyti teikėjų pateikti papildomos informacijos.
* **Švietimo registrai turėtų veikti efektyviau, didesniais pajėgumais.** Vėlavo prisijungimo duomenų gavimas jungtis prie Mokinių registro. Tvarkant registrų klausimus turėtų būti nepamirštami bendrajame apraše numatyti visuotinumo ir lygiateisiškumo principai (praktikoje pirmenybė buvo teikiama iš savivaldybės biudžeto išlaikomiems NVŠ teikėjams).
* **Mokinių registro išrašas turėtų būti vieningas / standartizuotas,** kad būtų galima pateikti savivaldybėms neperdarant.
* **Labai reikėtų galimybės patiems tėvams vaikus registruoti į programas elektroniniu būdu.**
* **Būtina išplėsti lėšų panaudojimo galimybes** (leidžiant lėšas naudoti kvalifikacijos tobulinimui, administravimui (galima ir procentais numatyti, iki kiek galimos išlaidos), patalpų nuomai, uniforminių drabužių ir ant jų tvirtinamų ženklų, emblemų, juostelių, kt. rekvizito įgijimo. Leisti apmokėti vadovo kelionę, jei jis vyksta į atokią vietovę vykdyti NVŠ programos).
* **Būtinos rašytinės lėšų panaudojimo instrukcijos ar rekomendacijos. Gerai būtų suvienodinti reikalavimus dėl finansinio atsiskaitymo** (kokie dokumentai turi būti pateikiami ir pan.)
* **Visiems teikėjams privalomiems veiksmams atlikti turi būti nustatyti padorūs terminai.** Už terminų laikymąsi turi būti atsakingi ne tik teikėjai, bet ir nacionalinio lygmens institucijų bei savivaldybių administracijų atstovai.
* **Reikėtų aiškiai reglamentuoti, kad vaikai turi galimybę lankyti programas nepriklausomai nuo to, kurioje savivaldybėje jie gyvena** (praktikoje buvo atvejų, kuomet savivaldybės išbraukė vaikus iš sąrašo, jei vaikas buvo iš kitos savivaldybės).
* **Neleisti savivaldybėms nurodyti „lubų“ lėšų panaudojimui skirtingoms pozicijoms. (**Savivaldybės nepagrįstai interpretuoja, komentuoja, kad per didelės ar per mažos lėšos skiriamos prekių/paslaugų rūšims. Kas labai apsunkina praktinį efektyvų programos įgyvendinimą).
* **NVŠ įgyvendinimo tvarka būti dar labiau suvienodinta visose savivaldybėse.** Tikrai nedaug organizacijų gali sau leisti kiekvienoje savivaldybėje turėti po „programos administratorių“, todėl nacionaliniams organizacijų biurams tikrai palengvėtų, jeigu tvarka būtų vienoda, tik įgyvendinama atskirai kiekvienos savivaldybės (dokumentų formos, pateikimo būdai ir terminai, atsiskaitymo būdai ir terminai, biudžetų planavimai ir t.t.).
* **Susilaukta neadekvataus savanoriško darbo nevertinimo.** Pasitaikė pastabų, kad privaloma mokėti organizacijų vadovams atlyginimą. Buvo savivaldybių, kuriose buvo reikalaujama skirti lėšas atlyginimui už darbą. Taip neturėtų būti.
* **Daugiau dėmesio skirti programų kokybei** (užtikrinti, kad nebūtų finansuojamos FŠPU programos ar jų atskiros dalys ir pan.)
* Kt.

**Savivaldybėms**

* **Savivaldybės turėtų aiškiai įvardinti kriterijus, pagrįsti skirtingus krepšelių dydžius.**
* **Labai svarbu gauti iš programos vertintojų pastabas, kodėl programa netinkama, nepatvirtinama.** Vertintojai turėtų būti labiau pasirengę darbui (geriau išmanyti NVŠ specifiką).
* **Savivaldybių tvarkos turi numatyti aiškius terminus visoms privalomoms procedūroms atlikti.**
* **Savivaldybės neturėtų reikalauti iš teikėjų pasirašyti su vaikų tėvais/globėjais vienodų sutarčių.** Gali būti keletas privalomų punktų, kurie turi būti sutartyse, bet ne standartinės sutarys.
* **Savivaldybių administracijos turėtų aktyviau dirbti su tėvais informuodamos juos apie galimybes** pasinaudoti tiksliniu NVŠ finansavimu.
* **Svarbi galimybė teikti dokumentus skenuotus – elektroniniu būdu.**
* **Svarbi galimybė visų savivaldybių administratoriams, atsakingiems už Švietimo registrus, matyti teikėjo atitikties patvirtinimą.**
* **Savivaldybių administracijų darbuotojai turėtų laikytis visuotinumo ir lygiateisiškumo principų.** Dažnu atveju stipriai proteguojamos švietimo biudžetinės įstaigos.
* **Turi būti aiškiau apibrėžta stebėsena (kas ir kaip ją vykdys) ir iš anksto pristatoma teikėjams.**
* **Susilaukta neadekvataus savanoriško darbo nevertinimo.** Buvo savivaldybių, kuriose buvo reikalaujama skirti lėšas atlyginimui už darbą. Taip neturėtų būti.
* **Reikalingos lengvai suprantamos ir prieinamos instrukcijos dėl švietimo registrų.**
* **Kt.**